Source: http://www.bihon.ro/putem-invinge-de-doua-ori/1424221
Timestamp: 2017-12-13 18:54:00+00:00

Document:
„Putem învinge de două ori” - BIHON
„Putem învinge de două ori”
la	3. iunie 2014 10:27
Baschetbaliştii orădeni speră să repete evoluţia din primul meci al finalei FOTO: ROLLANDFOTO
CSM Oradea speră să poată tranşa finala în meciurile trei şi patru, pe terenul propriu.
Victorii împărţite în finala Ligii Naționale de baschet
Scorul general al finalei Ligii Naţionale de baschet masculin, dintre CSU Asesoft şi CSM Oradea, este de 1-1, după primele două partide, disputate la Ploieşti. Urmează meciurile trei şi patru, programate sâmbătă şi duminică, la Arena „Antonio Alexe” din Oradea.
„Suntem mulţumiţi după partidele de la Ploieşti, am reuşit să câştigăm un meci. Sigur că ne-am fi dorit să le câştigăm pe ambele, dar nu trebuie uitat că am jucat cu Asesoftul, cea mai valoroasă echipă din ultimul deceniu, campioana en titre. Am reuşit să anulăm avantajul terenului propriu pentru Asesoft în primul meci, care a fost de foarte bună calitate. Am fost apoi puţin obosiţi în cea de-a doua partidă, în care Asesoft a fost mai bună. Nu am mai reuşit să ne apărăm la fel ca în prima zi, nici atacul nu ne-a mai ajutat în aceeaşi măsură”, ne-a declarat managerul CSM Oradea, Şerban Sere. Oficialul orădean consideră că primele două partide au fost atipice pentru ambele protagoniste, obişnuite să pună accentul pe faza de apărare şi să primească puţine puncte. „Au fost două meciuri oarecum atipice pentru o finală, în care s-au înscris foarte multe puncte. Trebuie remarcat faptul că noi am reuşit în prima partidă să le marcăm peste o sută de puncte chiar la ei acasă”, a spus Şerban Sere.
Se pot cumpăra bilete
Managerul CSM Oradea manifestă încredere pentru meciurile de pe terenul propriu. „Ne dorim să tranşăm disputa în meciurile de la Oradea, unde va fi rândul nostru să beneficiem de avantajul terenului propriu. Ştim că nu va fi uşor, pentru că Asesoftul este o echipă greu de bătut în două partide consecutive. Important este că avem ocazia să jucăm cu trofeul pe masă, că avem şansa de a fi campioni. Putem învinge de două ori”, a conchis Şerban Sere.
Conducerea CSM Oradea a pus în vânzare biletele pentru meciurile trei şi patru. Acestea pot fi achiziţionate zilnic la sediul Clubului Sportiv Municipal (Str. Primăriei nr. 3), până vineri inclusiv, între orele 9:00-15:00. Preţul unui bilet este de 10 lei. Copiii până la 14 ani beneficiază de reducere, dar nu şi pensionarii. Biletele rămase nevândute pot fi cumpărate în zilele meciurilor, cu o oră şi jumătate înainte de ora oficială de start.
Taguri: baschet masculin, csm oradea, CSU Asesoft Ploieşti, finala

References: CSM 
 CSM 
 CSM 
 CSM 
 CSM 
 csm